עיריית אשדוד פרסמה הבוקר (שני) מכרז לגיוס פקחים שיאכפו, בין היתר, את חוק העזר העירוני המחייב בתי עסק להיות סגורים בשבת. על פי המכרז, העירייה מבקשת לגייס שמונה עובדים ונכתב בו שנדרשים מועמדים שיום השבת אינו יום מנוחתם, כלומר שאינם יהודים.
עיריית אשדוד נקטה לאחרונה במספר צעדים נוספים כדי לסגור את העסקים הפתוחים בשבת. לפני כשבוע חילקה העירייה צווי התראה לעסקים במרכזי הקניות ביג-פאשן והסטאר-סנטר, אשר עד כה היו פתוחים בשבת. במשך שנים הם לא נתקלו בצעדי אכיפה מצד העירייה, על אף שחוק העזר העירוני אינו מאפשר פתיחת עסקים בשבת, במגבלות מסוימות.
אתמול פורסמה הקלטה של חבר הכנסת משה גפני (יהדות התורה) בה הוא מתייחס לקושי שבאכיפת חוקים הקשורים לשבת ואומר כי פקחים יאכפו סגירת עסקים שיפעלו בשבת בניגוד לחוק. בהקלטה הוא מתייחס לחוק המרכולים ואומר שמאות פקחים שאינם יהודים מרשות האוכלוסין וההגירה יאכפו חוקים הנוגעים לשבת.
בשנים האחרונות עיריית אשדוד התמודדה עם לחצים שונים, הן מטעם הציבור החרדי בעיר והן מטעם הציבור החילוני, וניסתה לגבש מדיניות עירונית לפתיחת עסקים בעיר. הקריטריונים שהנחו את המדיניות שגובשה היו גודל העסק וקרבתו לריכוזי שכונות, אך בית משפט השלום בעיר קבע כי מדובר ב"אכיפה בררנית". בשנה שעברה דרשה העירייה לסגור חמישה מרכולים ומעדניות בעיר. השופט יהודה ליבליין, שדן בעתירה, ציין בהחלטתו כי העירייה לא הציגה מסמך שבו מפורטת מדיניות האכיפה החדשה. "על העירייה לפעול, כפי שנעשה בתל אביב, לשינוי חוק העזר באופן שיישקף את השינויים שחלו בעיר במרוצת השנים, וייתן מענה לצרכים של כלל האוכלוסיות המתגוררות בעיר", כתב ליבליין.
מאידך, העיירה היה נתונה להתקפה, ציבורית ומשפטית, מצד תושבים וארגונים שדרשו כי תאכוף את חוקי העזר העירוני ותביא לסגירת החנויות הפתוחות בשבת. בעלי עסקים בעיר עתרו ביוני לבית המשפט המחוזי בבאר שבע, יחד עם "קואליציה לשבת שיוויון" (ארגון המקדם סגירת עסקים בשבת שעוברים על חוקי העזר העירוניים). הם דרשו שהעירייה תאכוף את חוק העזר העירוני ותמנע את פתיחת כל החנויות העובדות בעיר בשבת. על פי אורי פז, עורך הדין המייצג את בעלי העסקים מטעם הקואליציה, מאז הגשת העתירה התקיימו שני דיונים בלבד וטרם התקבלה החלטה.
במוצאי שבת הפגינו כ-850 מתושבי העיר החילוניים מחוץ לעיריית אשדוד במחאה על צעדי האכיפה החדשים. התושבים דורשים שמהעירייה לעדכן את חוק העזר העירוני כך שהחנויות שפתוחות היום לא ייסגרו. אינה פורמן, ממארגנות המחאה, אמרה בהפגנה כי "אין לנו יום חופשי נוסף חוץ משבת, אם לא נתנגד נהפוך למדינה עם דיקטטורה דתית כמו באיראן, וזה יהיה אסון לאומי".
מעיריית אשדוד נמסר: "כבר בשנת 2016 פרסמה העירייה מכרז זהה לגיוס פקחים אשר יכולים לעבוד בשבת במגוון תחומי עבודות פיקוח, כחלק מתחזוקת העיר ושמירה על חוקי העזר העירוניים. למכרז בזמנו לא ניגשו מועמדים שעמדו בתנאיו, לכן העירייה חזרה ופרסמה מכרז דומה בתקווה כי הפעם יימצאו פקחים מתאימים"